钦定古今图书集成/明伦汇编/官常典/第311卷 > 韩文
## 钦定古今图书集成/明伦汇编/官常典/第311卷 > 韩文

按《明外史》本传：“文字贯道，洪洞人，宋宰相琦后也。生
时，父梦紫衣人抱送文彦博至其家，故名之曰‘文’。成
化初，举进士，除工科给事中。核韦州军功，劾宁晋伯
刘聚、都御史王越、马文升等滥杀妄报。寻劾越荐李
秉、王竑，语颇涉两宫，帝怒，挞之文华殿庭。已进右给
事中，出为湖广右参议。中贵督太和山，干没公费，文”
力遏之，以其羡易粟万石备赈贷。九谿土酋与邻境
争地相攻，文往谕，皆服。阅七年，转左。弘治改元，王恕
以文久淹，用为山东左参政。居二年，用倪岳荐，擢云
南左布政使。以右副都御史巡抚湖广，移抚河南。召
为户部右侍郎。母丧除，起改吏部，进左。十六年拜南
京兵部尚书。岁侵，米价翔踊，文请预发军饷三月，户
部难之。文曰：“救荒如救焚，有罪吾自当之。”乃发廪十
六万石，米价为平。召拜户部尚书。文凝厚雍粹，居常
抑抑。至临大事，刚断无所挠。武宗即位，赏赉及山陵、
大婚诸费，需银百八十万两有奇，部帑不给。文请先
发承运库，诏不许。文言：“帑藏虚，赏赉自京边军士外，
请分别给银钞。”稍益以内库及内府钱，并暂借勋戚
赐庄田税，而敕承运库内官核所积金银，著之籍，且
尽罢诸不急费。帝不欲发内帑，命文以渐经画。文持
大体，务为国惜财，真人陈应大国师那卜坚参等
落职，文请没其赀，实国帑。旧制，监局、仓库内官不过
二三人，后渐添注，或一仓十馀人，上林、苑林衡署至
三十二人。文力请裁汰淳安公主赐田三百顷，复欲
夺任丘民业，文力争乃止。孝宗时，外戚庆云、寿宁侯
家人及商人谭景清等奏请买补残盐，至百八十万
引。及孝宗欲更新庶政，文条《盐政夙弊》七事，论残盐
尤切。孝宗嘉纳。未及行而崩，即入《武宗登极诏》中罢
之。侯家复奏，乞下部更议。文等再三执奏，弗从，竟如
侯请。正德元年，内阁及言官复论之。诏下廷议。文言：
“盐法之设，专以备边。今山、陕饥寇方大入，度支匮绌，
飞挽甚难。奈何坏祖宗法，忽边防之重。”疏上，阁臣刘
健等力持之。景清复陈乞如故。于是文等劾其桀悍，
请执付法官。帝不得已，始寝前命。荣王乞霸州庄田，
崇王请自征庄田租，勿令有司与，文皆持却之。保定
巡抚王璟请革皇庄，文覆如其议，帝不许。文请召民
个亩征银三分输内库，而尽撤中官管庄者。乃命留
中官各一人，校尉十人，馀如文议。中旨索宝石、西珠，
文请屏绝奇珍，以养俭德，报可。帝将大婚，取户部银
四十万两，文疏请，得免四之一。文司国计二年，力遏
权幸，权幸深疾之。而是时青宫旧奄马永成等八人，
号“八虎”，日导帝狗马鹰兔，歌舞角抵，不亲万几。文每
退朝，对僚属言及，辄泣下。郎中李梦阳进曰：“公大臣，
义共国休戚，徒泣何为？”谏官疏劾诸奄，执政持甚力。
公诚及此，时率大臣固争，去八虎易易耳。文捋须昂
肩，毅然改容曰：“善。纵事勿济，吾年足死矣，不死不足
报国。”遂令梦阳草疏。疏具文读而删之。遂偕诸大臣
伏阙上言：“人主辨奸为明，人臣犯颜为忠。况群小作
朋，逼近君侧，安危治乱，胥此攸关。臣等备员股肱，当
主少国疑之日，仰察”天象，俯揆物议，瞻前思后，忧心
如焚，至长涕泣，不能自已。伏睹近岁，朝政日非，号令
失当。自入秋来，视朝渐晚，仰窥圣容，日渐清削，皆言
“太监马永成、谷大用、张永、罗祥、魏彬、丘聚、刘瑾、高凤
等造作巧伪，淫荡上心，击球走马，放鹰逐犬，俳优杂
剧，错陈于前，至导万乘与外人交易，狎昵媟亵，无复
礼体，日游不足，夜以继之，劳耗精神，亏损志德。遂使
天道失序，地气靡宁，雷异星变，桃李秋华，考厥占候，
咸非吉征。此辈细人，惟知蛊惑君上，以便己私，而不
思赫赫天命，皇皇帝业，在陛下一身。今大婚虽毕，储
嗣未建，万一游宴损神，起居失节，虽虀粉若辈，何补
于事。高皇帝艰难百战，取有四海，列圣继承，以至陛下。先帝临崩顾命”之语，陛下所闻也。奈何姑息群小，
置之左右，以累圣德？窃观前古奄宦误国，为祸尤烈，
汉十常侍、唐甘露之变，其明验也。今永成等罪恶既
著，若纵不治，将来益无忌惮，必患在社稷。伏望陛下
奋乾刚，割私爱，上告两宫，下谕百僚，明正典刑，以回
天地之变，泄神人之愤，潜“消祸乱之阶，永保灵长之
业。”疏入，帝惊泣不食。瑾等大惧。时内阁刘健等方持
言官章，不肯下文。疏复入，帝遣司礼中官八人诣阁
议，一日三至，健等持益坚。王岳者，八人中一人也，独
曰：“阁议是。”明日召诸大臣入。诸大臣或咎文，文不应，
令侍郎王鏊诣阙探动静。健语鏊曰：“事且成十七八，
诸公第持之。”至左顺门，李荣手诸大臣疏曰：“有旨问
诸先生，诸先生言良是。第奴侪事上久，不忍即置理，
幸少宽之，上自处耳。”众相顾莫敢言。荣谓文曰：“此举
出自公，公云何？”文曰：“今海内民穷盗起，水旱频仍，天
变日增。文等备员卿佐，靡所匡救。上始践阼，辄轻万
几，游宴无度，狎昵群小，何忍无言？”鏊曰：“八人不去，乱
本不除，天下何由治？”荣曰：“疏备矣。上非不知，第欲少
宽之耳。”鏊直前曰：“设上不处，奈何？”荣曰：“荣颈有铁裹
耶？敢坏国事。”是日，瑾等益窘，求南京安置，阁议犹不
肯下。夜，瑾等环哭帝前，头触地曰：“微上恩奴侪磔餧
狗矣。”帝色动。瑾又进曰：“害奴侪者，王岳也。”帝怒，夜收
岳。立诏瑾入司礼，永成等分据“要地，而大权悉归瑾
矣。”瑾恨文甚，日令人伺文过。逾月，有以伪银输内库
者，遂以为文罪。诏降一级致仕，谪郎中陈仁为钧州
同知。给事中徐昂救文，中旨责其党护，落文职，以顾
佐代，并除昂名。寻指文为奸党，榜朝堂。其子高唐知
州士聪、刑部主事士奇皆削籍。文出都门，乘一篮舆，
行李一车而已。瑾恨犹未已，坐以遗失部籍，逮文及
侍郎张缙下诏狱，数月始释，罚米干石输大同。寻复
罗织他事，罚米者再，家业荡然。瑾诛，复官致仕。世宗
即位，遣行人赍玺书存问，赉羊酒。复令有司月给廪
四石，岁给役夫六人终其身。嘉靖五年年八十有六
卒。赠太傅，谥忠定。士聪，举人，罢官后，不复仕。士奇进
士，终湖广参政。少子士贤，亦由举人为开封同知。孙
廷玮，进士，行太仆卿。